Driehoek-tragedie: Solidariteit hof toe oor BLF | Netwerk24
Deur Susan Cilliers 03 Februarie 2019 10:28
Lindsay Maasdorp. Foto: Isabel Venter
Die vakbond Solidariteit gaan Lindsay Maasdorp, BLF-woordvoerder, voor die gelykheidshof daag en glo hy kan selfs tronkstraf kry.
Dit volg nadat Maasdorp die (wit) kinders wat Vrydag by die Hoërskool Driehoek in Vanderbijlpark dood is, se afsterwe op sosiale media verwelkom het. Drie kinders is Vrydag dood en een is die naweek aan sy beserings dood nadat 'n gedeelte van 'n loopbrug by die skool ineengestort het.
Die Menseregtekommissie (MRK) en die Ahmed Kathrada-stigting het Maasdorp reeds skerp oor sy uitsprake gekritiseer. Die DA en VF Plus het ook gesê hulle gaan Maasdorp by die MRK verkla.
Solidariteit het Sondagoggend op sy webtuiste geskryf talle van die beseerde kinders se ouers is lede van die vakbond.
"Ons is met totale afsku oor Maasdorp se opmerkings vervul. Verskeie ouers en vriende van die slagoffers het ons genader om regstappe teen Maasdorp in te stel."
Die hofstukke sal reeds volgende week op Maasdorp en die BLF beteken word. Solidariteit beplan om 'n klag van crimen injuria by die gelykheidshof in te dien. Daarvoor sal die vakbond op onder meer die Vicki Momberg-presedent steun. Solidariteit glo dié presedent regverdig tronkstraf vir Maasdorp.
"Ons beplan ook om 'n saak by die gelykheidshof aanhangig te maak in die lig van die presedent wat die Penny Sparrow-saak geskep het. Maasdorp het 'n strafregtelike oortreding begaan wat 'n swaar straf verdien."
Intussen het die Emfuleni- plaaslike munisipaliteit in Vanderbijlpark in 'n mediaverklaring gesê die munisipaliteit rou saam met die gemeenskap oor die "verskriklike tragedie" by die Hoërskool.
Gift Moerane, wat onlangs as nuwe burgemeester ingehuldig is, het die skool kort ná die ongeluk Vrydag saam met Panyaza Lesufi, Gautengse LUR vir onderwys, besoek.
"My eerste dag as burgemeester was ook die hartseerste dag van my lewe," sê Moerane.
"Die prentjie van ons onskuldige kinders se lyke wat uit die puin verwyder word, sal my nog lank bybly."
Mense bid en ondersteun mekaar Vrydag ná die tragedie by die Hoërskool Driehoek in Vanderbijlpark. Foto: Simon Sonnekus
Moerane het inwoners gevra om in die gees van ubuntu (medemenslikheid) saam te staan om die families in rou by te staan. Hy het mense bedank vir hul volgehoue gebede.
"Ons innige meegevoel en ondersteuning is met die families wat kinders verloor het of wie se kinders beseer is, onderwysers en ander leerlinge. Ons doen 'n beroep op politieke, maatskaplike en godsdienstige groeperings om hande te vat met die onderwysdepartement, families en skool om hulle die nodige ondersteuning te gee."